الامبراطوريه المصريه و صلت لاقصى اتساعها و قوتها فى عهد فرعون مصر تحوتمس التالت, بعد انتصار مصر فى معركة مجيدو و قدر تحوتمس يستولي على قادش والفرات و على مدن تانيه فى منطقه وادى البقاع و استولى على الموانئ الفينيقيه على البحر المتوسط و حولها لقواعد مصريه خاصه بالإمدادات. فى السنه التالته و التلاتين من حكم تحوتمس التالت جت الفرصه لمصر لضرب مملكه ميتانى المعاديه باستثناء حلفائها السوريين, اعد الملك المخضرم فى امور الجيش و الحروب خطه الهجوم بدقه و نقل مراكب و كبارى بريه عبر سوريا على عربات بتجرها التيران عشان يستخدمها فى نقل الجيش لنهر الفرات, بعدما عبر الجيش المصرى نهر الفرات لضفته الشرقيه انتهت المعركه بهروب ملك ميتانى بسبب ضربات المصريين و اسر تلاتين من نسائه و اعداد ضخمه من عساكر جيشه, استقر تحوتمس على ضفة الفرات الشرقيه عشان نصب ذكرى انتصاره الكبير على اعداء مصر جنب النصب اللى وضعه جده تحوتمس الاول و خضعت مملكة الميتانى الموجوده شمال بلاد ما بين النهرين للامبراطوريه المصريه. رجع الملك تحوتمس التالت مصر فى احتفال كبير بالنصر و وهب الاسرى و الغنايم لمعبد امون